|  |
| --- |
| “Jiena nemmen! Għinni fil-fidi nieqsa tiegħi!”(Mk 9,24).**LECTIO DIVINA****It-Tielet Ħadd tal-Avvent****(Sena Ċ)****Lq 3,10-18**żmien ta’ stennija...Seminarju tal-Qalb ta’ ĠesùRabat – Għawdex2012 |

**In-nies kienu jistaqsu ’l Ġwanni u jgħidulu: ‘Mela x’għandna nagħmlu?’” (v. 10)**

Wara l-predikazzjoni ta’ Ġwanni l-Battista, il-poplu jemmen u jistaqsi: issa ġaladarba għaraf il-ħażen tiegħu (ġie konxju), issa x’imissu jagħmel biex verament jibdel ħajtu? Disponibilità vera u sinċiera biex jilqa’ lil Alla mhux biss f’*moħħu*, lanqas biss f’*qalbu*, imma frott ta’ dawn it-tnejn hu *jwettaq* fil-prattika dak li sema’: “Ħobb lill-Mulej Alla tiegħek b’qalbek kollha, b’moħħok kollu u b’saħħtek kollha, u lill-proxxmu tiegħek...” (Mk 12,30). Il-poplu jinduna li s-smiegħ huwa biss l-ewwel pass għall-konverżjoni (ara ukoll Atti 2,37.48).

F’vv. 11-14 il-Battista jipproponi l-mixja ta’ preparazzjoni u konverżjoni għall-wasla ta’ Jum il-Mulej, mhux b’mod astratt, razzjonali, jew emottiv imma konkretament permezz tas-solidarjetà, ġustizzja u l-imħabba tal-aħwa.

**U hu kien iweġibhom u jgħid: ‘Min għandu żewġ ilbiesi, jaqsam ma’ min ma għandu xejn; u min għandu x’jiekol jagħmel l-istess.’” (v. 11)**

Ġwanni ma jipproponix il-ġustizzja kommutattiva jew dik distributtiva, i.e. li ħaqqek (għax ġa ħdimt għalih jew għax għandek dritt għalih), imma l-*Ġustizzja ta’ Alla* – li tagħti b’xejn (u mhux għax il-bniedem ikun immerita: kisbu b’idejh jew bit-taħbit tiegħu). Alla ma tax is-Salvazzjoni lil min ħadem għaliha u kisibha b’idejh: “Ħadd ma jista’ jifdi lilu nnifsu, jew jagħti lil Alla l-prezz tal-fidwa tiegħu. Għoli wisq il-prezz ta’ ħajtu, qatt ma jkun biżżejjed...” (vv. 8-9. Ara ukoll Salm 49, Mt 18,21-35 [speċ. vv.26-27]). Alla jagħti b’xejn u jagħti lil kulħadd. Il-bniedem li jirċievi mingħand Alla qatt ma jista’ *jippretendi* bi dritt mingħand Alla.

Dak li int għandek u ħuk ma għandux (u għandu bżonnu), dak mhux tiegħek. Meta l-bniedem jippossedi (għalih, u għalih biss) fi kliem ieħor ikun qed jippretendi minn Alla; hu jkun qed jorbot qalbu ma’ *xi ħaġa* u jkun qed jitlef doni ikbar.

Eżempju ċar ta’ dan huwa: l-offerti ta’ Abel u ta’ Kajjin (ara Ġen 4,3-4) u l-poplu Lhudi qabel l-Eżodu u fid-deżert (ara Eż 5,21; 14,10-12; 16,2-3; 17,1-3.7)

**“Resqu ukoll xi pubblikani biex jitgħammdu, u qalulu: ‘Mgħallem, x’għandna nagħmlu aħna?’ U hu weġibhom: ‘Tissikkaw ’il ħadd biex jagħtikom taxxi iżjed milli jkollkom tieħdu.’” (vv. 12-13)**

Pubblikani – kulħadd jobgħodhom mhux biss għax jidinbu fid-dawl tax-xemx imma għax b’għemilhom juru li huma favur li l-istess poplu tagħhom jibqa’ maħkum minn poplu barrani u pagan. Fi kliem ieħor dawn in-nies kienu *jidhru* li huma kontra s-saltna tal-Messija li kellu jiġi biex jeħles lill-poplu; għax huma kienu qed jiggwadanjaw sew minn dik is-sitwazzjoni (ara Ġw 1,5.11).

Imma għall-predikazzjoni ta’ Ġwanni, dawn juru li huma kienu minn tal-ewwel li jixtiequ l-konverżjoni (ara Ġw 1,12). Bir-risposta tiegħu (v. 13) Ġwanni jurihom li huma msejħin biex ikunu ġusti u jwettqu missjoni anke fil-pożizzjoni li huma jokkupaw (li jiġbru t-taxxi).

Mhux biss is-saċerdot, imma kull persuna f’kull sfera u faxxa fis-soċjetà hi msejħa biex tkun xhieda tal-imħabba ta’ Alla lill-oħrajn. Din hija l-missjoni ta’ kull Nisrani fid-dinja.

Meta nagħraf l-infedeltà tiegħi, nibda nuża l-ħniena. Meta nagħraf l-insuffiċjenza tiegħi u kemm ġejt maħbub ninduna li m’għandix triq oħra ħlief dik li nuri ħniena u li nħobb.

**Staqsewh ukoll xi suldati u qalulu: ‘U aħna, x’għandna nagħmlu?’ Qalilhom: ‘Tisirqu ’l ħadd bit-theddid jew bir-rapporti foloz tagħkom; ikkuntentaw ruħkom bil-paga li għandkom.’” (v. 14)**

Is-suldati: dawk li kienu jserrħu rashom u jibnu ħajjithom fuq il-*forza* tagħhom. Ma kinux jiddejqu jagħmlu inġustizzji għax ħadd ma kien se jażżarda jeħodha magħhom. Il-proposta ta’ Ġwanni kienet f’postha u possibbli: iċ-ċenturjun li flok ma jinqeda bis-saħħa militari u theddid, jħobb il-poplu (Lhudi) u jibnilu dar tat-talb (ara Lq 7,4-5.9), u l-ieħor li jfaħħar lil Alla u jistqarr: “Tassew li dan bniedem ġust!” (Lq 23,47). Ara ukoll Atti 10,1ss.

**Il-poplu kien qiegħed jistenna, u kulħadd kien jistaqsi lilu nnifsu f’qalbu dwar Ġwanni, jekk kienx hu l-Messija. (v. 15)**

Il-predikazzjoni ta’ Ġwanni tħalli l-frott fil-poplu kollu: midinbin, suldati, poplu: “jitħejjew it-toroq, jidrittaw il-mogħdijiet, kull wied jimtela, muntanja titbaxxa...” (ara v. 5) – il-bniedem jiddisponi ruħu biex jilqa’ l-Kelma ta’ Alla li ġejja u li ħa ssir “laħam” (ara ukoll 1,17.76s, 6,27-38)

**“Għalhekk Ġwanni qabad u qal lil kulħadd: ‘Jien, ngħid għalija, ngħammidkom bl-ilma; imma ġej min hu aqwa minni, li jien ma jistħoqqlix inħoll il-qfieli tal-qorq tiegħu.’” (v. 16)**

Ġwanni ma jerfax il-bniedem lejn Alla imma jgħammdu fl-ilma: jgħinu jagħraf ix-xejn u d-dnub tiegħu filwaqt li jixxennaq għall-qawmien, biex wara jkun ippreparat biex jiltaqa’ u jimxi wara dak li ġej.

**Hu jgħammidkom bl-Ispirtu s-Santu u n-nar. Il-midra qiegħda f’idu, biex iderri l-qiegħa tiegħu u jiġbor il-qamħ fil-maħżen, imma t-tiben jaħarqu b’nar li ma jintefiex’. U b’ħafna twissijiet oħra kien ixandar lill-poplu l-Bxara t-Tajba.” (vv. 17-18)**

Il-ġudizzju – mhux biex iwassal għall-kundanna, imma biex il-bniedem jagħraf il-kruha tal-ħażen u għalhekk jinġibed għat-tajjeb; jikkonverti.

Meditatio:

* Wara li smajt il-Kelma t’Alla, inniżilha f’qalbi u nistaqsi, “Issa *jien*, x’għandi nagħmel?”
* B’liema atteġġjament se nagħti u nirċievi r-rigali dan il-Milied?